Aalborg Sygehus og regionens administration skal nu til at undersøge mulighederne for at købe et eksternt stråleteam, der kan udvide kapaciteten gerne sammen med sygehusets eget personale. Det kunne for eksempel gøre det muligt at lave strålebehandling om lørdagen. Det er i hvert fald tankerne bag regionsrådsformand Ulla Astman initiativ, som skal sikre nordjyske kræftpatienter, at de kan blive behandlet i Nordjylland - alternativt inden for Danmarks grænser. - Det er ikke tilfredsstillende, at vi ikke kan sikre nordjyder med bryst- og prostatakræft strålebehandling indenfor ventetidsgarantien i vores eget hus, siger regionsrådsformand Ulla Astman. Samtidig vil regionsrådsformanden have undersøgt muligheden for at sende patienter til for eksempel Herlev i stedet for udlandet. I dag tilbydes patienterne behandling i Oslo eller Kiel, når Aalborg Sygehus ikke kan leve op til garantien. - Jeg håber på et positivt resultat af undersøgelserne, så vi så vidt muligt kan give borgerne det, de helst vil, nemlig behandling i Nordjylland. Alternativt strålebehandling indenfor landets grænser. Ulla Astman er helt klar over, hvor svært det er for de kræftpatienter, der ikke får det forløb, de helst vil have. Men hun er også bekymret over, at det måske får andre kræftpatienter til at frygte deres forløb. - Det er der nemlig ingen grund til, siger hun. Vi er helt på højde med de øvrige kræftpakker. Her kan vi tilbyde nordjyderne hele forløbet til tiden indenfor vores egne rammer. Ventetider for strålebehandling af alle andre kræftformer end bryst og prostata er under 4 uger, og de sidste mange uger har ventetiden til kemobehandling også ligget under 4 uger. På kræftudredning har Nordjylland hele tiden overholdt de tidsfrister, som ligger i pakkeforløbene.

Opsummering:
Regionsrådsformand Ulla Astman foreslår nye initiativer, så behandlingsgarantien på strålebehandling kan overholdes.